**Ministru kabineta noteikumu projekta “Grozījums Ministru kabineta 2015.gada 28.jūlija noteikumos Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Sabiedriskā transporta pakalpojumu likuma 5.panta trešās daļas 4.punkts, 11.panta pirmā un otrā daļa, 12.panta trešā daļa un 16.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz iespēju Latvijas Republikā reģistrētiem pārvadātājiem, kuriem ir noslēgti sabiedriskā transporta pakalpojumu pasūtījumu līgumi, un republikas pilsētu pašvaldībām iesniegt elektroniski valsts SIA „Autotransporta direkcija” (turpmāk – Autotransporta direkcija), aizpildot speciālu tiešsaistes formu Autotransporta direkcijas tīmekļa vietnē [www.atd.lv](http://www.atd.lv) (e-pakalpojums), šādus pārskatus un informāciju: 1) prognozēto izmaksu un tarifu (braukšanas maksas) aprēķinu; 2) pārskatu par sabiedriskā transporta pakalpojumu peļņu vai zaudējumiem; 3) informāciju par pasažieru pārvadāšanu un braukšanas maksas atvieglojumiem; 4) informāciju par zaudējumiem maršrutos, kuriem vairāk nekā 30 % no kopējā maršruta garuma ir ārpus pilsētas administratīvās teritorijas. Personas identitātes pārbaudei paredzēts izmantot Valsts reģionālās attīstības aģentūras pārziņā esošo personas identifikācijas koplietošanas moduli. Saskaņā ar Fizisko personu elektroniskās identifikācijas likuma 3.panta trešās daļas 2.punktu elektroniskā identifikācija uzskatāma par notikušu un ir pielīdzināma fiziskās personas identitātes pārbaudei klātienē, uzrādot personu apliecinošu dokumentu, ja tā veikta gadījumā, kad elektroniskās identifikācijas pakalpojuma sniedzējs un elektroniskā pakalpojuma sniedzējs rakstveidā vienojušies par elektronisko identifikāciju un elektroniskās identifikācijas veidu, neizmantojot kvalificētu vai kvalificētu paaugstinātas drošības elektronisko identifikāciju. Lai nodrošinātu noteikumu projektā paredzēto personas identifikācijas procesu, tiks izmantota personas elektroniskā identifikācija, kas būs pielīdzināma personas identitātes pārbaudei klātienē. Attiecīgā procesa īstenošana tiks veikta, pamatojoties uz sadarbības līgumu “Par autentifikācijas moduļa „Vienotā pieteikšanās” ieviešanu un darbināšanu”, kas noslēgts starp Autotransporta direkciju un Valsts reģionālās attīstības aģentūru.Projekts izstrādāts, lai ieviestu e-pakalpojumu Latvijas Republikā reģistrētiem pārvadātājiem un republikas pilsētu pašvaldībām, iesniedzot atsevišķus pārskatus un informāciju Autotransporta direkcijā. |
| 3. | Projekta izstrādē iesaistītās institūcijas | Satiksmes ministrija un Autotransporta direkcija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikā reģistrēti pārvadātāji, kuriem ir noslēgti sabiedriskā transporta pakalpojumu pasūtījuma līgumi un kuri sniedz sabiedriskā transporta pakalpojumus. Republikas pilsētu pašvaldības.2016.gada 1.janvārī kopā bija 45 pārvadātāji.Latvijā darbojas deviņas republikas pilsētu pašvaldības.Autotransporta direkcijas darbinieki, kuri nodarbojas ar sabiedriskā transporta plānošanu, finanšu analīzi un auditu – 25 darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Personām, kuras iesniedz Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 36. punktā un 38.punktā minēto informāciju un pārskatus, tiks nodrošināta iespēja iesniegt tos elektroniski, izmantojot e-pakalpojumu Autotransporta direkcijas tīmekļa vietnē, tādējādi samazinot administratīvo slogu pārvadātājiem un uzlabojot Autotransporta direkcijas darba efektivitāti. |
| 3. | Administratīvo izmaksu monetārs novērtējums | Administratīvo izmaksu izmaiņas gada laikā pārvadātājiem, kuriem ir noslēgti sabiedriskā transporta pakalpojumu pasūtījumu līgumi un kuri sniedz sabiedriskā transporta pakalpojumus, un republikas pilsētu pašvaldībām nepārsniedz 2000 *euro*. Tiesiskais regulējums Autotransporta direkcijai nerada papildus izmaksas saistībā ar informācijas pieņemšanas, apstrādes vai uzglabāšanas pienākumiem. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 2016.gada 2.martā ievietots Satiksmes ministrijas tīmekļa vietnē.  |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija un Autotransporta direkcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta Autotransporta direkcijas līdzšinējo funkciju ietvaros. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Satiksmes ministrs U.Augulis

### Vīza: valsts sekretārs K.Ozoliņš

23.05.2016 10:00

669

S.Tanne, 67686480,

sandra.tanne@atd.lv